আলফাডাঙ্গার নানা স্তরের মানুষের সাথে কথা বলে যায়, হাল আমলে অতি উৎসাহী এক হাইব্রিড নেতা এক মন্ত্রীর আত্মীয় পরিচয়ে এলাকায় আওয়ামীলীগের নেতা-কর্মীদের মধ্যে উত্তেজনা ও অস্বস্তিকর পরিবেশ সৃষ্টি এবং বিভাজন সৃষ্টি করে স্থানীয় আওয়ামীলীগের রাজনীতিতে সর্বনাশা ধারা সৃষ্টি করে চলেছেন। মন্ত্রীর আত্মীয় এই পরিচয়ের কারণে কেউ ভয়ে মুখ খুলছেন না। ওই হাইব্রিড নেতার খায়েস হয়েছে, তিনি নাকি আগামী সংসদ নির্বাচনে ফরিদপুরের আলফাডাঙ্গা-বোয়ালমারী-মধুখালি আসনে আওয়ামীলীগের প্রার্থী হিসেবে প্রতিদ্বন্দ্বিতা করবেন! আর সেই মনোনয়ন নিশ্চিত করতে তিনি আওয়ামীলীগের দুর্গে ফাটল ধরানোর কাজটি দারুণ চাতুর্যের সাথে করে চলেছেন! আগামীকালের এই স্থানীয় পরিষদের নির্বাচনকে তিনি তার স্বার্থে ব্যবহার করে আওয়ামীলীগের ঐক্যের ধারায় সর্বনাশা ভাঙন ডেকে আনছেন! আওয়ামীলীগের কর্মী-সমর্থকেরা বিস্মিত, বিএনপি আমলে যিনি বিএনপি দলীয় এক প্রভাবশালী মন্ত্রীর আত্মীয় ছিলেন, আজ তিনিই আওয়ামীলীগ দলীয় প্রভাবশালী এক মন্ত্রীর আত্মীয় পরিচয়ে এলাকায় ত্রাসের রাজত্ব কায়েম করেন কি করে?